**Referat fra møte i FUG Asker torsdag 11. juni 2020**

Tid: 19-21

Sted: ZOOM-nettmøte

**Tilstede:**

|  |  |  |
| --- | --- | --- |
| **Navn** | **Skole** | **Funksjon i FAU** |
| Leif Ståle Nævestad | Blakstad b.skole | Styremedlem |
| Petter Haagensen | Jansløkka b.skole | Leder |
| Christian Medin | Nesøya b.skole | Nestleder |
| Anne Cathrine Syrrist-Leite | Hvalstad b.skole | Styremedlem |
| Birgitte Qværnstrøm | Sydskogen b.skole |  |
| Bjørn Vidar Holtung (vara) | Bondi b.skole |  |
| Mari Elise Smeby | Rønningen b.skole |  |
| Johan Fosen | Sætre u.skole |  |
| Lillian Enger Nygård | Sætre b.skole |  |
| Anne Cathrine Syrrist-Leite | Hvalstad b.skole |  |
| Laila Kjeldsen | Tofte b.skole |  |
| Morten Pretorius | Spikkestad b.skole |  |
| Bjørn Røstøen | Vardåsen b.skole |  |
| Aina H. Bergersen | Frydenlund b.skole |  |
| Steffen Jensen (vara) | Frydenlund b.skole |  |

**Ekstern deltager: Rusforebyggende team ved Benedicte Røsæg, Espen Halvorsen og Maria Gomes.**

**Sak 1: Presentasjon av Rusforebyggende team**

Rusforebyggende team ved Benedicte Røsæg, Espen Halvorsen og Maria Gomes.

Rusforebyggende team ønsker å samarbeid med FUG Asker om kommunens rusforebyggende arbeid. Konkret planlegger de å gjennomføre en workshop høsten 2020 hvor de bl a. ønsker innspill fra en FAU-representant fra hver ungdomsskole i kommunen. Som forberedelse til workshopen ber de FAU-representantene legge til rette for diskusjon om følgende spørsmål på egen skole:

* Hvordan bruke foreldremøter som en arena for å tematisere bruk av alkohol og andre rusmidler blant ungdom?
* På hvilken måte kan skole, foreldre og rusforebyggende team samarbeide slik at flest mulig foreldre føler seg trygge som grensesettere for sine ungdommer?
* Hvordan skape arenaer hvor foreldre kan snakke sammen rundt dette temaet?
* Hva trenger foreldre av informasjon og kunnskap for å kunne forebygge bruk hos sin ungdom?
* Hvordan kan og bør skole og FAU samarbeide rundt rusforebygging?

Innspillene på spørsmålene fra hver enkelt ungdomsskole tas med av FAU-representantene til høstens workshop. Dato for høstens workshop er ikke bestemt.

**Sak 2: Oppfølging av SFO-saken fra forrige møte i FUG 14. mai, se sak 1**

På FUG-møtet 14. mai diskuterte vi SFO-priser med **Oddvar Igland**, **leder av Utvalg for oppvekst**. I referatet fra møtet står blant annet:

* Forskriftene fastsettes normalt for 4 år, men politisk ledelse er klar over at tilbakemeldinger på forskrifter kan gjøre det nødvendig å justere den lenge før fireårsperioden er over. SFO-forskriften er en slik sak som politikerne har bedt administrasjonen evaluere allerede i september 2020. Det er en noe omstendelig sak å skulle endre forskriften, den må f eks ut på høring. Gebyrene derimot er det mye enklere å justere årlig.
* Politikerne får henvendelser knyttet til SFO-forskriften som peker i flere retninger.

FUG Asker følger opp saken ved at Lillian Engen Nygård, Sætre skole, kontakter SFOene i Asker for å kartlegge hvor mange barn som er påmeldt SFO sommerferien 2020. Tallene for 2020 skal sammenlignes med tilsvarende tall for 2019. Formålet med kartleggingen er å undersøke om nye SFO-priser for feriedager i Asker kommune, etter kommunesammenslåingen 01.01.2020, kan ha påvirket interessen for SFO-tilbudet. Lillian sende kommunen oversikten til Asker kommune før SFO-forskriften tas opp til evaluering i september 2020.

Lillian følger også opp hva som skjer med de 1,1 millioner kroner Asker kommune har øremerket redusert betaling for ferie-SFO.

**Sak 3: Utkast til nye vedtekter for FUG Asker**

Etter kommunesammenslåingen 01.01.2020 var vedtektene til FUG Asker utdaterte. På årsmøtet i FUG Asker høsten 2020 må vi derfor komme fram til nye vedtekter, og på møtet 11. juni diskuterte vi et førsteutkast.

**I møtet diskuterte vi tre tema:**

**Skal vi bytte navn, fra FUG Asker til KFU Asker?**

Navnet «FUG Asker» viser til at vi er en kommunal utgave av det nasjonale FUG. FUG står for «Foreldreutvalget for grunnopplæringen», og på nasjonalt nivå henter FUG mandat sitt fra opplæringslovens § 20-2. FUG skal ivareta foreldrenes interesser i skolesammenheng. Det kan derfor argumenteres for at en kommunal utgave av FUG ganske logisk benevnes f eks FUG Asker. I en del kommuner brukes imidlertid navnet «KFU», som står for «Kommunalt foreldreutvalg». Et argument for å skifte fra FUG Asker til KFU Asker er at det er enklere å formidle hvem vi er i møte med andre KFU-ere. I møtet kom det innspill og støtte til begge navnene.

**Hvem er målgruppa vår, kun kommunale skoler eller også private skoler?**

I nåværende mandat står følgende: «Asker FUG er fellesorgan for foreldrenes arbeidsutvalg (FAU) ved de kommunale grunnskolene i Asker kommune». I diskusjonen som fulgte var alle for å inkludere private skoler. Private skoler følger den geografiske inndelingen til de kommunale ungdomsskolesonene.

**Hvor mange personer skal styret bestå av?**

Før kommunesammenslåingen var kommunen delt inn i 7 ungdomsskolesoner. Styret besto av én representant fra hver av sonene. Etter kommunesammenslåingen finnes det 12 slike soner, og diskusjonen viste at det nye styret vil bestå av 12 personer. Hver skole som deltar i FUG vil kunne delta på FUG-møtene. Styret planlegger, gjennomfører og følger opp saker mellom FUG-møtene.

**Sak 4: Felles høringssvar FUG Asker / KFU**

En rekke KFU med Drammen KFU i spissen forsøker å komme fram til en felles høringsuttalelse til ny opplæringslov. Høringsfristen er 1.07.2020.

Foreløpig utkast til felles høringssvar var sendt til FUG Asker før møtet 11. juni, men det er betydelig kortere enn det endelige høringssvaret som er planlagt sendt inn. Første mulighet for å lese hele høringssvaret kommer mandag 15. juni, og det sendes umiddelbart til FUG Asker. Allerede tirsdag 15. juni er det nytt møte i nettverket av KFU-ere for videre arbeid med høringssvar, og eventuelle innspill til høringsutkastet må sendes til leder av FUG Asker før møtet.

**Sak 5: Evaluering av FUGs arbeid våren 2020**

Hva har vært bra? Hvorfor? Hva kunne vært bedre? Hvordan?

**Hva har vært bra? Hvorfor?**

* Leder har planlagt, gjennomført og fulgt opp møtene på en god måte. Angivelse av tidsbruk per sak har gjort det enklere å komme gjennom alle sakene som er satt opp.
* Nettmøtene på zoom har fungert bra, fint å kunne se hverandre hvis vi ønsker det. Det har også vært bra at vi har holdt oss til samme nettplattform gjennom flere møter, noe som gjør at vi etter hvert blir bedre kjent med funksjonalitet.

**Hva kan bli bedre? Hvordan?**

* Da siste FUG-møtet var i gang vise det seg at flere deltagere ikke hadde tilgang. Leder må legge inn rutiner slik at alle deltagerne har tilgang til nettmøtet før møtet begynner.
* På de to siste FUG-møtene skrev leder referat i tillegg til å lede møtene. Ny leder må unngå samme situasjon da referering under møtet forstyrrer arbeidet med å lede møtet. Refereringen må delegeres.

Erfaringene med nettmøter har vært så bra at flere tok til ordet for å gjennomføre en del av FUG-møter også i fremtiden, etter pandemiperioden, på nett. Det vil spare miljøet for en del lange reiser til og fra FUG-møter, og det vil ikke minst spare en del av deltagerne mye tid å kunne logge seg på hjemmefra. Det kom inn forslag om å møtes fysisk tre ganger i løpet av året: første møte høst og vår samt siste møte før sommerferien. Det er vanlig å ha tre møter per semester, med 1,5 måneders mellomrom. De resterende FUG-møtene kan vurderes gjennomført som nettmøter.

Hvis det er behov for hastemøter mellom ordinære FUG-møter, da kan disse med fordel tas som nettmøter, evt per epost.

**Sak 6: Eventuelt**

Første møtet høsten 2020 er også årsmøte. Det gjennomføres **tirsdag 29. september kl 1900 – 2100.** Det er ennå uklart om møtet må være nettbasert eller kan gjennomføres i egnede lokaler.

**Referent: Petter Haagensen, leder FUG Asker (Jansløkka skole)**